สสว.คาดจีดีพีเอสเอ็มอีไทยปีนี้ 4.2-5.2%
สสว.คาดการณ์จีดีพีเอสเอ็มอีครึ่งปีหลังแผ่วกว่าครึ่งแรก คาดทั้งปีขยายตัวได้ 4.2-5.2%
19 ส.ค. 2553

สสว.คาดการณ์จีดีพีเอสเอ็มอีครึ่งปีหลังแผ่วกว่าครึ่งแรก คาดทั้งปีขยายตัวได้ 4.2-5.2%
นายยุทธศักดิ์ สุภสร ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) กล่าวว่า สสว.ประมาณการจีดีพีของเอสเอ็มอีไทยปี 2553 ไว้ที่ 4.2-5.2% โดยผ่านมา 1 ไตรมาส จีดีพีเอสเอ็มอีขยายตัวได้ 11% และคาดการณ์จีดีพีครึ่งปีแรกของเอสเอ็มอีจะขยายตัวได้ 10% สอดคล้องกับจีดีพีประเทศ 
อย่างไรก็ดี การเติบโตจะชะลอตัวลงในครึ่งปีหลังตามเศรษฐกิจโลก ส่วนจีดีพีโลกปีนี้ไว้ที่ 3.9-4.7% ประมาณการราคาน้ำมันดิบที่ 75-84 เหรียญ/บาร์เรล และประมาณการค่าเงินบาทไว้ที่ 32.1-34.2 บาท/เหรียญสหรัฐ  
สำหรับภาคการส่งออกของไทยอยู่ที่ 3 ล้านล้านบาท ในจำนวนนี้มาจากลูกค้าเอสเอ็มอีเกือบ 9 แสนล้านบาท ขยายตัว 15% จากปีก่อน โดยขยายตัวไปในญี่ปุ่น และจีน อีกทั้งขยายตัวไปอินโดนีเซียสูงถึง 100% ขยายตัวไปอินเดีย 70%   หลักๆมาจากอัญมณี เครื่องประดับ ยาง และพลาสติก